Patvirtinta

 Šiaulių „Ringuvos“ mokyklos direktoriaus

 2023 m. rugpjūčio d. įsakymu Nr. TOV-

**Šiaulių „Ringuvos“ mokyklos**

**2023-2024 mokslo metų**

**ugdymo planas**

**i skyrius**

**2022-2023 M. M. UGDYMO PLANO**

**ĮGYVENDINIMO ANALIZĖ**

1. 2022-2023 m. m. ugdymo planas buvo parengtas vadovaujantis 2021-2022 ir 2022-2023 mokslo metų pradinio, pagrindinio ir vidurinio ugdymo programų bendraisiais ugdymo planais, patvirtintais Lietuvos Respublikos švietimo, mokslo ir sporto ministro 2021 m. gegužės 3 d. įsakymu Nr.V-688. Mokykloje mokėsi 96 didelių ir labai didelių specialiųjų ugdymosi poreikių mokiniai, turintys nežymų, vidutinį, žymų ar labai žymų intelekto sutrikimą bei kompleksinę negalią. Suformuota 13 klasių komplektų:

- 4 specialiosios klasės;

- 6 lavinamosios klasės;

- 3 socialinių įgūdžių ugdymo klasės.

2022-2023 m. m. ugdymo proceso organizavimo tikslas – parengti mokinius gyvenimui bendruomenėje, suteikiant tokių žinių, praktinių gebėjimų ir kompetencijų, kurios padėtų jiems pagal galimybes adaptuotis visuomenėje. Įgyvendinant individualizuotas pradinio, pagrindinio ugdymo bei socialinių įgūdžių programas, tenkinant specialiuosius poreikius buvo siekiama pritaikyti ugdymo turinį įvairių poreikių mokiniams. Ugdymo procesas buvo individualizuojamas, diferencijuojamas, atsižvelgiant į pedagoginės psichologinės, švietimo pagalbos tarnybos rekomendacijas, teikiama savalaikė specialiojo pedagogo – 96 mokiniams, logopedo – 78 mokiniams, socialinio pedagogo – 51 mokiniui, mokytojo padėjėjo pagalba – 58 mokiniams. Mokytojai (specialieji pedagogai) parengė individualizuotas programas 72 mokiniams, besimokantiems pagal pradinio, pagrindinio ugdymo individualizuotas programas, kitiems mokiniams – individualizuotas socialinių įgūdžių ugdymo programas.

Pamokos, skirtos mokinių poreikiams tenkinti, buvo naudojamos patyriminiam ugdymui (STEAM), emocinio intelekto ugdymui, gydomajam fiziniam ugdymui, sensorinių pojūčių lavinimui, socialinių įgūdžių ugdymui. Į mokomuosius dalykus, veiklas integruotos programos: Sveikatos ir lytiškumo ugdymo bei rengimo šeimai bendroji programa, Ugdymo karjerai programa, Etninės kultūros bendroji programa, prevencinė programa. Mokytojų tarybos, Vaiko gerovės posėdžiuose buvo analizuojami mokinių mokymosi pasiekimai, vertinama kiekvieno mokinio individuali pažanga. Įgyvendinant pradinio, pagrindinio ugdymo individualizuotas programas, socialinių įgūdžių programas, visi mokiniai (100%) padarė individualią pažangą. 5-10 specialiųjų klasių mokinių mokymosi pasiekimų vidurkis – 7,8 balo. Lavinamųjų klasių 75 % mokinių pilnai įsisavino individualizuotą programą, 25% mokinių – dalinai. 90 proc. mokinių, baigusių pagrindinio ugdymo individualizuotą programą pasirinko tolimesnį mokymąsi mūsų mokykloje socialinių įgūdžių ugdymo klasėse, kiti – mokymąsi profesinio rengimo mokyklose. Ugdymo veiklos, atsižvelgiant į Pradinio ir Pagrindinio bei socialinių įgūdžių ugdymo programų numatytų dalykų turinį buvo organizuojamos už mokyklos ribų – muziejuose, bibliotekose, artimiausioje gamtinėje aplinkoje, lankytasi Šiaulių apskrities P. Višinskio bibliotekoje, Baltų pažinimo centre, VU Šiaulių akademijos Botanikos sode, Šiaulių Kultūros centre vykusiuose edukaciniuose užsiėmimuose. Sudaryta galimybė kiekvienam specialiųjų poreikių mokiniui kiekvieną dieną tarp pamokų užsiimti aktyvia veikla lauke skiriant dvi pertraukas po 20 minučių. Vykdant kultūrinę-pažintinę veiklą buvo organizuotos 6 ugdymo dienos, kiekvieną mėnesį vykdyti vidiniai projektai, atliepiantys mokyklos vertybes.

2022-2023 mokslo metais buvo naujai parengti arba koreguoti individualūs ugdymo planai bei jų sudėtinės dalys – pagalbos vaikui planai visiems mokyklos mokiniams, aptarti su tėvais (globėjais, rūpintojais), mokytojais, auklėtojais, švietimo pagalbos specialistais, numatyti pagalbos tikslai, siektini rezultatai, tikslų įgyvendinimo žingsniai. Sukurta mokinių pozityvaus elgesio palaikymo sistema, parengtos rekomendacijos tėvams (globėjams, rūpintojams) „Ugdykime vaikų kalbą žaismingai“. Vyko dalykų teminė integracija, organizuota projektinė veikla. 75 proc. pedagogų vedė atviras, integruotas pamokas, veiklas, užsiėmimus, vykdyti tarptautiniai, šalies projektai. Dalyvauta tarptautiniame projekte „I am special with my values“, kurio metu mokiniai pagilino komunikavimo, kūrybiškumo, pažinimo kompetencijas, išbandė naujas interaktyvias svetaines. Mokytojai su mokiniais aktyviai dalyvavo respublikiniame projekte „Bendradarbiaujančios klasės“, kuriame su kitų šalies miestų mokyklų mokytojais organizavo atviras integruotas pamokas/veiklas nuotoliniu mokymo organizavimo būdu.

Organizuota metodinė diena Šiaulių miesto specialiojo ugdymo įstaigų pedagogams „Sėkmingas ugdymas praktiniu aspektu“, kurios metu aptartos įvairios specialiųjų poreikių mokinių ugdymosi strategijos, pristatytos ugdymo organizavimo patirtys, pateikti iššūkių sprendimai, praktiniai pavyzdžiai, sėkmės.

Siekiant, kad kiekvienas mokinys turėtų galimybę aktyviai dalyvauti neformaliojo švietimo veikloje pagal savo poreikius, gebėjimus, galias, plėtoti mokinių saviraiškos galimybes mokykloje veikė 17 būrelių. Mokiniai galėjo rinktis sporto, krepšinio, išmaniųjų technologijų, sensorinio ugdymo, gamtos pažinimo, STEAM, muzikos, teatro būrelius, kūrybines dirbtuves. Organizuotas respublikinis piešinių konkursas „Profesijų pasaulis“, respublikinė kūrybinių darbų paroda-konkursas „Pavasario spalvos“, vyko atviros integruotos pamokos/koncertai su Jovaro progimnazijos mokiniais. Mokiniai aktyviai dalyvavo šalies, miesto organizuojamose kūrybinėse, meninėse, sportinėse veiklose, laimėjo 8 prizines vietas.

2022-2023 mokykla vykdė tęstinį šalies projektą „Aš aktyvus“, finansuojamą Sporto rėmimo fondo lėšomis. Projekto tikslas – organizuoti neįgaliųjų fizinio aktyvumo ir sporto veiklą, kaip neįgaliųjų socialinės integracijos priemonę. Užsibrėžtam tikslui pasiekti mokyklos erdvėje įrengtos lauko treniruoklių aikštelės, kuriose vyksta mokinių įvairi fizinė veikla. Dalyvauta Europos Komisijos „Erasmus+“ KA1 programos finansuojame projekte „Inovatyvus mokytojas – sėkmingas mokinys“. Projektu siekiama įgyti kompetencijų skaitmeninių priemonių parinkimui, kūrimui, taikymui ugdymo procese. Projekto tikslų įgyvendinimui vyko pedagogų darbo stebėjimo vizitai Turkijos, Bulgarijos mokyklose bei kursai Graikijoje ir Italijoje. Vykdytas tarptautinis Norway projektas „Raidos sutrikimų turinčių vaikų integracija per sportą“, kurio metu ugdytiniai, bendradarbiaudami su kitų mokyklų mokiniais, tobulino sportinius gebėjimus, tarptautinis Nordplus projektas „Development of methods of physical activity for children with function disabilities“, kurio metu vizituose Latvijoje, Estijoje ir mūsų mokykloje buvo dalijimasi gerąja darbo patirtimi organizuojant specialiųjų poreikių mokinių fizinio aktyvumo veiklas.

Mokslo metų eigoje pedagogai, taikydami skaitmeninį ugdymo turinį, sudarė galimybę įvairinti pamokas, siekti geresnių mokinių ugdymosi rezultatų, skatinti mokinių išradingumą, kūrybiškumą, informacinio raštingumo augimą. Mokykloje įrengta hibridinio mokymo klasė, savarankiškumo ugdymo klasė, poilsio zona vyresniųjų klasių mokiniams.

Mokykla organizavo pagalbą šeimoms, auginančioms negalią turinčius vaikus – mokinių užimtumą ne tik rudens, žiemos, pavasario, bet ir vasaros atostogų metu.

**II SKYRIUS**

**UGDYMO PROCESO ORGANIZAVIMAS**

**PIRMASIS SKIRSNIS**

**mokslo metų trukmė IR STRUKTŪRA**

2. Mokslo metus sudaro laikas, skirtas mokinių mokymuisi, ir laikas, skirtas mokinių poilsiui – atostogoms. Mokiniams skiriamos: rudens, žiemos (Kalėdų), žiemos, pavasario (Velykų) ir vasaros atostogos.

3. Mokslo metų ugdymo proceso trukmė apibrėžiama ugdymo dienų skaičiumi.

4. Ugdymo proceso trukmė, priklausomai nuo mokinių amžiaus, pagal ugdymo programą yra skirtinga.

5. 2023-2024 mokslo metų pradžia – 2023 m. rugsėjo 1 d. Ugdymo proceso trukmė dienomis pagal ugdymo programas:

5.1. pradinio ugdymo individualizuota programa (1-4 kl.) – 175 d.;

5.2. pagrindinio ugdymo individualizuota programa (5-10 kl.) – 185 d.;

5.3. socialinių įgūdžių ugdymo programa (socialinių įgūdžių ugdymo kl.) – 185 d.

6. Atostogos ugdymo procese:

|  |  |
| --- | --- |
| Rudens atostogos | 2023 m. spalio 30 d. – 2023 m. lapkričio 3 d. |
| Žiemos (Kalėdų) atostogos | 2023 m. gruodžio 27 d. – 2024 m. sausio 5 d. |
| Žiemos atostogos | 2024 m. vasario 19 d. – 2024 m. vasario 23 d. |
| Pavasario (Velykų) atostogos | 2024 m. balandžio 2 d. – 2024 m. balandžio 5 d. |

7. Mokyklos sprendimu mokslo metai skirstomi pusmečiais:

|  |  |
| --- | --- |
| I PUSMETIS | II PUSMETIS |
| Prasideda | Baigiasi | Prasideda | Baigiasi |
| 2023-09-01 | 2024-01-31 | 2024-02-01 | m. m. pabaiga |

8. Vasaros atostogos skiriamos pasibaigus nustatytos trukmės ugdymo procesui. 1-4 klasių mokiniams vasaros atostogos prasideda 2024 m. birželio 12 d., 5-10 klasių ir socialinių įgūdžių ugdymo klasių mokiniams – 2024 m. birželio 27 d. (suderinta Mokyklos tarybos 2023 m. birželio 19 d. posėdyje, protokolas Nr.4). Vasaros atostogos trunka iki 2024 m. rugpjūčio 31 d.

9 Ugdymo procesas organizuojamas grupinio mokymosi forma kasdieniu mokymo proceso organizavimo būdu, o mokymas namie – pavienio mokymosi forma savarankiško mokymo proceso organizavimo būdu.

**ANTRASIS SKIRSNIS**

**MOKYKLOS UGDYMO PLANAS**

10. 2023 – 2024 mokslo metų mokyklos ugdymo planas parengtas vieniems metams, vadovaujantis 2023 – 2024 ir 2024 – 2025 mokslo metų pradinio, pagrindinio ir vidurinio ugdymo programų bendraisiais ugdymo planais, patvirtintais Lietuvos Respublikos švietimo, mokslo ir sporto ministro 2023 m. balandžio 24 d. įsakymu Nr. V – 586.

11. Rengdama mokyklos ugdymo planą mokykla vadovaujasi Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V- 1309 „Dėl Pradinio, pagrindinio ir vidurinio ugdymo programų aprašo patvirtinimo“, Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo, mokslo ir sporto ministro 2023 m. balandžio 20 d. įsakymu Nr. V-570 „Dėl Pradinio, pagrindinio ir vidurinio ugdymo programų aprašo patvirtinimo“, Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo, mokslo ir sporto ministro 2012 m. birželio 28 d. įsakymu Nr. V- 1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“, Lietuvos higienos norma HN 21;2017 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V- 773 „Dėl Lietuvos higienos normos HN 21;2017 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“ ir kitais bendrąjį ugdymą reglamentuojančiais teisės aktais.

12. 2023 – 2024 mokslo metais mokykloje individualizuojamos:

12.1. Pradinio ir pagrindinio ugdymo bendrosios programos, patvirtintos Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V – 1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“ 1, 3, 5, 7, 9 klasėse;

12.2. Pradinio ir pagrindinio ugdymo bendrosios programos, patvirtintos Lietuvos Respublikos švietimo, mokslo ir sporto ministro 2008 m. rugpjūčio 26 d. įsakymu Nr. ISAK – 2433 „Dėl Pradinio ir pagrindinio ugdymo bendrųjų programų patvirtinimo“ 2, 4, 6, 8, 10 klasėse.

13. 2023 – 2024 mokslo metų mokyklos ugdymo planas yra derinamas su mokyklos taryba, steigėju, mokyklos direktoriaus tvirtinamas iki mokslo metų pradžios.

 **TREČIASIS SKIRSNIS**

 **UGDYMO PROGRAMŲ ĮGYVENDINIMO ORGANIZAVIMAS**

14. Mokymosi trukmė apibrėžiama pamokų skaičiumi per dieną ir nepertraukiamo mokymosi laiku, kurį reglamentuoja Higienos norma.

15. Ugdymo savaitė yra 5 darbo dienų mokymosi periodas, cikliškai besikartojantis ugdymo procese.

16. Klasės dalykų turiniui įgyvendinti per skirtą ugdymo laiką ir pamokų skaičių, rengiamas pamokų tvarkaraštis, kuriame numatoma klasei skirtų pamokų seka per dieną. Mokyklos pamokų tvarkaraštis gali būti pertvarkomas, atsižvelgiant į ugdymo procesui keliamus uždavinius.

17. Mokymosi veiksmingumui didinti pamokų tvarkaraštyje numatomos 2 – 3 iš eilės viena po kitos to paties dalyko organizuojamos pamokos.

18. Mokykla sudaro galimybes mokiniams kiekvieną dieną tarp pamokų užsiimti fiziškai aktyvia veikla, organizuojamos dvi 20 min. pertraukos, skirtos fiziškai aktyvioms veikloms.

19. Reguliuodama mokinių mokymosi krūvius, mokykla vykdo mokinių mokymosi krūvio stebėseną, užtikrina, kad mokymosi krūvis atitiktų teisės aktų reikalavimus ir priima sprendimus mokinių mokymosi krūviui reguliuoti:

19.1. mokiniui, kuris mokosi pagal pagrindinio ugdymo individualizuotą bei socialinių įgūdžių programą nėra daugiau kaip 7 pamokos per dieną;

19.2. mokykla užtikrina, kad užduotys, kurios skiriamos namuose, atitiktų mokinio galias, būtų tikslingos ir naudingos tolesniam mokinio mokymui ir mokymuisi, nebūtų skiriamos atostogoms ir poilsio dienoms;

19.3. mokiniams, kurie negali tinkamai atlikti skiriamų užduočių namuose, sudaromos sąlygos jas atlikti mokykloje, pailgintos dienos grupėse, bendrabutyje.

20. Ugdymo procesas gali būti organizuojamas ne tik mokykloje, bet ir kitose aplinkose, sudarant sąlygas mokiniams giliau suprasti supantį pasaulį, autentiškomis sąlygomis išbandyti realius sprendimus:

20.1. tiesiogiai siejant dalyko mokymosi turinį, ugdomas kompetencijas su ne mokyklos mokymosi aplinka;

20.2. pritaikant pamokų tvarkaraštį ugdymo procesui organizuoti ne mokykloje, lanksčiai jį keičiant.

21. Vadovaujantis 2022 m. Pradinio, pagrindinio ugdymo bendrosiomis programomis dalykų mokymosi turinys pateikiamas apimant 70 proc. bendruosiuose ugdymo planuose dalykui numatytų metinių pamokų. Likusias pamokas mokytojai užpildo jų pasirinktu mokymosi turiniu, skiria laiko mokinių žinioms ir gebėjimams įtvirtinti, integruojamosioms pamokoms.

22. Socialinė-pilietinė veikla privaloma mokiniams, kurie mokosi pagal pagrindinio ugdymo individualizuotą bei socialinių įgūdžių ugdymo programą. Jai skiriama 6, 8, 10 specialiosiose klasėse 10 valandų, 5, 7, 9 specialiosiose ir socialinių įgūdžių ugdymo klasėse – 20 val. per mokslo metus. Socialinė-pilietinė veikla fiksuojama elektroniniame dienyne, už jos fiksavimą atsakingi klasių vadovai.

23. Pažintinė, kultūrinė, meninė, kūrybinė veikla – mokyklos ugdymo turinio dalis, kuriai skiriamos 3 dienos per mokslo metus.

24. Neformaliojo vaikų švietimo pasiūla ir organizavimas:

24.1. mokykla sudaro galimybes kiekvienam specialiųjų poreikių mokiniui pasirinkti ar jo tėvams (globėjams, rūpintojams) parinkti jo poreikius atliepiančias įvairių krypčių neformaliojo vaikų švietimo programas;

24.2. mokykla kiekvienų metų mokslo metų pabaigoje įvertina ateinančių mokslo metų mokinių neformaliojo vaikų švietimo poreikius, juos tikslina mokslo metų pradžioje ir, atsižvelgdama į juos, siūlo neformaliojo vaikų švietimo programas.

24.3. mokykla skiria neformaliojo vaikų švietimo veiklai įgyvendinti valandas, atsižvelgiant į veiklos pobūdį, periodiškumą, trukmę. Valandos nustatomos kiekvienai programai visiems mokslo metams.

24.4. neformaliojo vaikų švietimo grupės mokinių skaičius – 7 (suderinta Mokyklos tarybos 2023 m. birželio 19 d. posėdyje, protokolas Nr.4).

**TREČIASIS SKIRSNIS**

**INDIVIDUALAUS UGDYMO PLANO SUDARYMAS. MOKINIO PAŽANGOS IR PASIEKIMŲ VERTINIMAS**

25. Mokinio individualus ugdymo planas – tai kartu su mokiniu, jo tėvais (globėjais, rūpintojais) sudaromas jo galioms ir mokymosi poreikiams pritaikytas ugdymosi planas, padedantis išsikelti tikslus, juos įgyvendinti, prisiimti asmeninę atsakomybę už mokymąsi.

26. Individualūs ugdymo planai sudaromi visiems didelių ar labai didelių specialiųjų ugdymosi poreikių mokiniams. Juose atsispindi mokomųjų dalykų, neformaliojo švietimo, specialiųjų pamokų, teikiamos specialiosios, socialinės pagalbos valandų skaičius.

27. Individualaus ugdymo plano sudėtinė dalis yra pagalbos planas, apimantis pagalbas ir paslaugas ugdymo procese ir kitų specialistų teikiamas pagalbas, didinančias ugdymo veiksmingumą:

27.1. pagalbos plano rengimui ir įgyvendinimo koordinavimui mokykla paskiria koordinuojantį asmenį, kuris kartu su mokytojais ir švietimo pagalbą teikiančiais specialistais, mokiniu, jo tėvais (globėjais, rūpintojais) numato ugdymo ir pagalbos tikslus;

27.2. mokykla pasirengia pagalbos plano formą, suplanuoja jo įgyvendinimo, stebėsenos ir aptarimo būdus bei etapus;

28. Įvairiapusių raidos sutrikimą turinčio mokinio individualus ugdymo planas, atsižvelgiant į tėvų (globėjų, rūpintojų) pageidavimus arba užfiksavus mokinio pažangą ar nustačius, kad ugdymo procese pažanga nedaroma, periodiškai peržiūrimas ir koreguojamas. Kitų specialiųjų ugdymosi poreikių mokinių individualūs ugdymo planai peržiūrimi ir koreguojami vieną kartą per mokslo metus.

29. Mokinių tėvų (globėjų, rūpintojų) supažindinimas su dalykų mokymosi turinio pasikeitimais, informavimas apie mokinių pasiekimų vertinimo kaitą bus vykdomas bendruose mokyklos mokinių tėvų, klasės mokinių tėvų susirinkimuose.

30. Mokyklos ugdymo procese derinamas formuojamasis ir apibendrinamasis vertinimas:

30.1. 1-4 klasių mokinių pažanga ir pasiekimai pažymiais nevertinami. Vertinimui naudojami simboliai ir žymėjimai, komentarai, mokymosi pasiekimų aprašai. Mokinių darbai kaupiami aplankuose, kurie papildomi mokytojo nuožiūra periodiškai. Pusmečių ir mokslo metų pabaigoje įvertinami įrašu dienyne – „p.p.“ (padarė pažangą), „n.p.“ (nepadarė pažangos).

30.2. 5-10 lavinamųjų klasių, socialinių įgūdžių ugdymo klasių mokinių mokymosi pasiekimai kas mėnesį ir pusmečių bei mokslo metų pabaigoje įvertinami įrašu dienyne „įskaityta“, „neįskaityta“, „atleista“, „neatestuota“. Mokinių darbai kaupiami aplankuose, kurie papildomi mokytojo nuožiūra periodiškai.

30.3. 5-10 specialiųjų klasių mokinių vertinimo rezultatas fiksuojamas balu, taikant 10 balų vertinimo sistemą. Jei mokinys, turintis vidutinį intelekto sutrikimą yra integruojamas į 5-10 specialiąją klasę, jo mokymosi pasiekimai įvertinami įrašu „įskaityta“, „neįskaityta“;

30.4. 5-10 specialiųjų klasių mokinių pažanga ir mokymosi pasiekimai dorinio ugdymo (etikos), informatikos, pilietiškumo pagrindų, fizinio ugdymo, gyvenimo įgūdžių, dailės, muzikos pamokose kartą per mėnesį ir pusmečių bei mokslo metų pabaigoje dienyne įvertinami įrašu „įskaityta“, „neįskaityta“;

30.5. naujai atvykusių mokinių adaptacijos laikotarpiu (1 mėn.) ir 5 klasės mokinių, pradėjusių mokytis pagal individualizuotą pagrindinio ugdymo programą (2 mėn.) pažanga ir mokymosi pasiekimai pažymiais nevertinami.

30.6. ugdymo proceso pabaigoje klasės vadovas, dalykų mokytojai kiekvienam mokiniui pildo mokymosi pasiekimų ir pažangos vertinimo lapus.

**KETVIRTASIS SKIRSNIS**

**MOKYMOSI PAGALBOS TEIKIMAS MOKINIUI, BESIMOKANČIAM PAGAL INDIVIDUALIZUOTĄ PRADINIO, PAGRINDINIO, SOCIALINIŲ ĮGŪDŽIŲ UGDYMO PROGRAMĄ**

31. Mokykloje sudaromos sąlygos kiekvienam mokiniui mokytis pagal jo galias ir siekti kuo aukštesnių mokymosi pasiekimų, individualizuojamas ir diferencijuojamas ugdymo turinys, nuolat aptariamos mokinių pasiekimų gerinimo priemonės, tobulinami mokinių pasiekimų ir pažangos vertinimo procesai.

32. Užtikrinama sisteminė mokymosi pagalba, kuri apima žemų pasiekimų prevenciją, intervenciją, sprendžiant iškilusias problemas ir kompensacines priemones.

33. Švietimo pagalbos teikimas:

33.1. specialioji pedagoginė, socialinė pedagoginė ir specialioji pagalba teikiama vadovaujantis Specialiosios pedagoginės pagalbos teikimo aprašu, patvirtintu Lietuvos Respublikos švietimo, mokslo ir sporto ministro 2011 m. liepos 8 d. įsakymu Nr. V-1228, Socialinės pedagoginės pagalbos teikimo vaikui ir mokiniui tvarkos aprašu, patvirtintu Lietuvos Respublikos švietimo, mokslo ir sporto ministro 2016 m. lapkričio 2 d. įsakymu Nr. V-950, Specialiosios pagalbos teikimo mokyklose tvarkos aprašu, patvirtintu Lietuvos Respublikos švietimo, mokslo ir sporto ministro 2011 m. liepos 8 d. įsakymu Nr.V-1229;

33.2. specialioji pedagoginė pagalba teikiama pamokų, pratybų metu, skiriamos specialiosios gydomojo fizinio ugdymo pamokos, individualios ir grupinės logopedo pratybos;

33.3. atsižvelgiant į pedagoginės psichologinės ar švietimo pagalbos tarnybos išvadas ir rekomendacijas, skiriama socialinio pedagogo, mokytojo padėjėjo pagalba.

**PENKTASIS SKIRSNIS**

**UGDYMO ORGANIZAVIMAS JUNGTINĖSE KLASĖSE**

34. Mokykla, sudarydama jungtines klases, vadovaujasi Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“.

35. Mokykla, planuodama mokyklos ugdymo turinio įgyvendinimą, numato, kurių dalykų pamokas skirtingo amžiaus mokiniams jungtinėje klasėje organizuos vienu metu, o kuriais atvejais – atskirai.

36. Pamokų skaičius neviršija numatyto klasės kontaktinių valandų skaičiaus per mokslo metus.

**ŠEŠTASIS SKIRSNIS**

**MOKINIŲ MOKYMO NAMIE ORGANIZAVIMAS**

37. Mokinių mokymas namie organizuojamas vadovaujantis Mokinių mokymo stacionarinėje asmens priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo, mokslo ir sporto ministro 2012 m. rugsėjo 26 d. įsakymu Nr. V-1405 „Dėl Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“ ir Mokymosi formų ir mokymo organizavimo tvarkos aprašu.

38. Mokinio, turinčio specialiųjų ugdymosi poreikių, mokymą namie savarankišku ar nuotoliniu mokymo proceso organizavimo būdu organizuoja mokykla pagal vaiko gerovės komisijos ir pedagoginės psichologinės ar švietimo pagalbos tarnybos, gydytojų rekomendacijas.

39. Mokiniui, mokomam namie, mokykla, suderinusi su mokinio tėvais (globėjais, rūpintojais), parengia individualų ugdymo planą.

40. Mokiniui, turinčiam vidutinį, žymų ir labai žymų intelekto sutrikimą, besimokančiam pagal pradinio ar pagrindinio ugdymo individualizuotą programą skiriamos 8 pamokos per savaitę, mokymą organizuojant atskiromis veiklomis.

41. Mokytojas, atsižvelgdamas į individualius kiekvieno vaiko gebėjimus, parengia individualizuotą programą, ją periodiškai koreguoja, konsultuoja tėvus (globėjus, rūpintojus).

42. Pamokų tvarkaraštį, suderintą su tėvais (globėjais, rūpintojais), individualų ugdymo planą, individualizuotą programą tvirtina mokyklos direktorius.

**III SKYRIUS**

**PRADINIO, PAGRINDINIO UGDYMO INDIVIDUALIZUOTŲ,**

**SOCIALINIŲ ĮGŪDŽIŲ UGDYMO PROGRAMŲ ĮGYVENDINIMAS**

43. Mokykla, organizuodama ugdymo procesą, atsižvelgia į mokinių, turinčių didelių ir labai didelių specialiųjų ugdymosi poreikių reikmes, pedagoginės psichologinės arba švietimo pagalbos tarnybos, mokyklos VGK rekomendacijas, mokinio galias ir gebėjimus, kylančius dėl intelekto sutrikimo (nežymaus, vidutinio, žymaus ar labai žymaus), mokymosi formą, mokymo organizavimo būdą, klasės paskirtį.

44. Siekiant tenkinti mokinių ugdymosi poreikius, rengiamos pradinio, pagrindinio ugdymo individualizuotos, socialinių įgūdžių ugdymo individualizuotos programos, formuojamas ugdymo turinys, parenkamos mokymosi organizavimo formos, pritaikomos ugdymosi erdvės, naudojamos ugdymui skirtos specialiosios mokymo priemonės.

45. 1-4 lavinamųjų klasių mokiniams, turintiems vidutinį, žymų bei labai žymų intelekto sutrikimą, besimokantiems pagal pradinio ugdymo individualizuotą programą, ugdymo planas sudarytas vadovaujantis Bendrųjų ugdymo planų 8 priedo 8 punktu ugdymą organizuojant pagal veiklos sritis ir joms skiriamą pamokų skaičių:

45.1. ugdymo veiklos mokytojo nuožiūra gali būti jungiamos, keičiamos, atsižvelgiant į mokinio poreikius, sveikatos būklę, kitų ugdyme ir švietimo pagalbos teikimo procese dalyvaujančių specialistų rekomendacijas;

45.2. kiekvienam mokiniui, turinčiam kalbėjimo ir kalbos sutrikimų, logopedo pratyboms skiriamos 35 pamokos per metus (1 pamoka per savaitę).

45.3. 140 pamokų per metus skiriama mokinių poreikiams tenkinti –orientacinių gebėjimų ugdymui, gydomojo fizinio ugdymo pratyboms, socialinių emocinių kompetencijų ugdymui, STEAM.

46. Pradinių klasių mokiniams tėvai (globėjai) kasmet parenka vieną iš dorinio ugdymo dalykų: etiką arba tradicinės religinės bendruomenės ar bendrijos tikybą.

47. 5-10 specialiųjų klasių mokiniams dėl nežymaus intelekto sutrikimo besimokantiems pagal pagrindinio ugdymo individualizuotą programą ugdymo planas sudarytas vadovaujantis Bendrųjų ugdymo planų 89, 87 punkte nustatytų dalykų programoms įgyvendinti pamokų skaičiumi, kuris koreguojamas 30 procentų, pritaikant ugdymo turinį asmens specialiesiems ugdymosi poreikiams ir individualiam ugdymo planui įgyvendinti:

47.1. 6, 9A specialiojoje klasėje 74 pamokomis per mokslo metus mažinamas minimalus privalomų pamokų skaičius mokiniams didinant neformaliojo švietimo pamokas;

47.2. 7, 8, 9, 10 specialiojoje klasėje 37 pamokomis per mokslo metus mažinamas minimalus privalomų pamokų skaičius mokiniams didinant neformaliojo švietimo valandas.

47.3. dorinio ugdymo dalyką (etiką ar tikybą) mokiniui iki 14 metų parenka tėvai (globėjai, rūpintojai), o nuo 14 metų mokinys savarankiškai renkasi pats;

47.4. eksperimentiniams ir praktiniams įgūdžiams ugdyti gamtos mokslų turinyje skiriama 30 procentų dalykui skirtų pamokų per mokslo metus;

47.5. didinamas pamokų skaičius technologiniam ugdymui - skiriamos 222 pamokos per metus, iš jų - 111 pamokų per metus skiriama maisto gaminimui;

47.6. visų klasių mokiniams skiriama 111 pamokų per metus fiziniam ugdymui;

47.7. specialiosios medicininės fizinio pajėgumo grupės mokiniai dalyvauja pamokose su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgiant į savijautą;

47.8. parengiamosios medicininės fizinio pajėgumo grupės mokiniams krūvis ir pratimai skiriami, atsižvelgiant į jų ligų pobūdį ir sveikatos būklę. Neskiriama ir neatliekama pratimų, galinčių skatinti ligų paūmėjimą. Dėl ligos pobūdžio negalintiems atlikti įprastų užduočių mokytojas skiria alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas;

47.9. mokiniams, atleistiems nuo fizinio ugdymo pamokų dėl sveikatos ir laikinai dėl ligos, siūlomos kitokios veiklos (pvz. stalo žaidimus, šaškes, veiklą bibliotekoje);

47.10. tėvų (globėjų, rūpintojų) pageidavimu mokiniai gali lankyti sveikatos grupes ne mokykloje;

47.11. logopedo pratyboms skiriama 18 pamokų per metus kiekvienam mokiniui, turinčiam kalbėjimo ir kalbos sutrikimų;

47.12. pamokos mokinių poreikiams tenkinti skirtos savarankiškumo įgūdžių, emocinio intelekto ugdymui.

48. 5-10 lavinamųjų klasių mokiniams, turintiems vidutinį, žymų ar labai žymų intelekto sutrikimą ir ugdomiems pagal pagrindinio ugdymo individualizuotą programą ugdymo planas sudarytas vadovaujantis Bendrųjų ugdymo planų 8 priedo 11 punktu ugdymą organizuojant atskiromis veiklomis:

48.1. mokiniui, turinčiam kalbėjimo ar kalbos sutrikimų, logopedo pratyboms skiriama 18 pamokų per metus;

 48.2. mokinių poreikiams tenkinti skiriamos 148 pamokos per metus pažintinių gebėjimų ugdymui, sensorinių pojūčių lavinimui, gydomojo fizinio ugdymo pratyboms, socialinių emocinių kompetencijų ugdymui, STEAM.

49. Socialinių įgūdžių ugdymo programa, įgyvendinama mokyklos klasėse, skirtose specialiųjų ugdymosi poreikių turintiems mokiniams, mokiniui rengiama, atsižvelgiant į pedagoginės psichologinės tarnybos rekomendacijas.

50. Mokykla, įgyvendindama socialinių įgūdžių ugdymo programą, ugdymo turinį pateikia veiklomis, atsižvelgdama į asmens gebėjimus ir galias, pritaikydama ugdymo turinį asmens specialiesiems ugdymosi poreikiams ir individualiam ugdymo planui įgyvendinti.

51. Socialinių įgūdžių ugdymo klasių mokiniams, besimokantiems pagal socialinių įgūdžių ugdymo programą ugdymo planas sudarytas vadovaujantis Bendrųjų ugdymo planų 8 priedo 17 punktu:

51.1. veiklos gali būti integruojamos, jungiamos, keičiamos, atsižvelgiant į mokinių ugdymosi poreikius, sąlygas, dėl kurių koreguojamas ugdymo procesas;

51.2. technologinio ugdymo veikla skiriama maisto gaminimui;

51.3. savarankiškumo ugdymo pamokos skiriamos pagrindinėms funkcijoms lavinti, naudojimosi buities įranga, buitiniais įrankiais ar kitiems kasdieniams savarankiškumą didinantiems įgūdžiams formuoti, buities kultūrai, savitvarkai, namų ruošai, ūkio darbams;

51.4. logopedo pratyboms skiriama 18 pamokų per metus mokiniui, turinčiam kalbėjimo ar kalbos sutrikimų.

52. Mokiniams, turintiems judesio ir padėties sutrikimų (išskyrus lengvus), gydomosios kūno kultūros specialiosioms pratyboms skiriamos 74 pamokos per metus.

53. Pamokos prasideda 8.30 val. Pamokos trukmė – 40 min. Trumpinama pamokų trukmė 5 minutėmis, šis laikas skiriamas sveikatą tausojančioms pertraukoms.

54. Mokyklos VGK ar pedagoginei psichologinei, švietimo pagalbos tarnybai įvertinus ar rekomendavus, per mokslo metus gali keistis specialiųjų pamokų, pratybų skaičius.

55. Mokykla mokiniams, turintiems įvairiapusių raidos sutrikimų bei autizmo spektro sutrikimų, pritaiko nuolatinę mokymosi vietą, įrengia kiek įmanoma labiau nuo triukšmo izoliuotą erdvę klasėje ar poilsio zoną pertraukai veiklos metu ar esant emocinio nestabilumo būklei.

56. Mokytojai, bendradarbiaudami su švietimo pagalbos specialistais, taiko elgesio vertinimo instrumentus netinkamo elgesio priežastims nustatyti bei reikalingų įgūdžių ugdymo strategijoms parinkti.

57. Mokykla sudaro sąlygas ugdomosios veiklos metu daryti fizinio aktyvumo pertraukas panaudojant specialias priemones, taikyti vizualinio struktūravimo metodus ir priemones pamokų ir pertraukų metu, struktūruoti erdves, naudoti vaizdinę dienotvarkę bei kitą vizualinę pagalbą.

58. Mokykla, atsižvelgdama į mokinių tėvų (globėjų, rūpintojų) pageidavimą ir įvertinusi mokyklos galimybes, organizuoja mokinių užimtumą mokinių rudens, žiemos (Kalėdų), žiemos, pavasario (Velykų) ir vasaros atostogų metu.

59. Pailgintos darbo dienos grupių, bendrabučio ugdytinių veikla nukreipta savarankiškumo, savitvarkos, socialinių įgūdžių ugdymui, pamokose įgytų žinių, mokėjimų įtvirtinimui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA SUDERINTA

Šiaulių „Ringuvos“ mokyklos Šiaulių miesto savivaldybės administracijos

tarybos protokoliniu nutarimu Švietimo skyriaus vedėja

(2023 m. birželio 19 d. Nr. 4)

 Edita Minkuvienė

 2023-08-